BG Официален вестник на Европейския съюз L 2/1

РЕГЛАМЕНТ (ЕС) 2016/1 НА КОМИСИЯТА

от 3 декември 2015 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от бифеназат, боскалид, циазофамид, циромазин, дазомет, дитиокарбамати, флуазифоп-П, мепанипирим, метрафенон, пиклорам, пропамокарб, пиридабен, пириофенон, сулфоксафлор, тебуконазол, тебуфенпирад и тирам във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за бифеназат, циазофамид, циромазин, мепанипирим, метрафенон, пропамокарб и тебуконазол са установени в приложение II към Регламент (ЕО) № 396/2005. МДГОВ за дитиокарбамати и тирам са установени в приложение II и в част Б от приложение III към Регламент (ЕО) № 396/2005. МДГОВ за боскалид, дазомет, флуазифоп-П, пиклорам, пиридабен, пириофенон и тебуфенпирад са определени в част А от приложение III към посочения регламент. По отношение на сулфоксафлор няма конкретно определени МДГОВ и веществото не е включено в приложение IV към посочения регламент, така че се прилага по подразбиране стойността от 0,01 mg/kg, установена в член 18, параграф 1, буква б).

(2) В рамките на процедура по разрешаване на използването на продукт за растителна защита, съдържащ активното вещество бифеназат, върху боровинки, червени боровинки, цариградско грозде и азаролски глог, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) Такова заявление бе подадено за употребата на боскалид при фасул и грах (с шушулки). Такова заявление бе подадено за употребата на циазофамид при патладжани. Такова заявление бе подадено за употребата на циромазин за „марули и салатни растения“, „спанак и подобни листни зеленчуци“ и „подправки и ядливи цветя“. Такова заявление бе подадено за употребата на дазомет при плодове с кодов номер 0100000, моркови, репички, плодни зеленчуци (с изключение на сладка царевица), листни растения от рода Brassica, „марули и салатни растения“ и „спанак и подобни листни зеленчуци“. Такова заявление бе подадено за употребата на флуазифоп-П при целина с едри глави, земна ябълка, грах (без шушулки), артишок/ангинарии/кардун, сушен фасул, леща, лупина, ленено семе, маково семе, семена от картам/шафранка, билкови настойки (сушени корени) и подправки (корени или коренища). Такова заявление бе подадено за употребата на мепанипирим при ягоди, домати, патладжани и краставици. Такова заявление бе подадено за употребата на метрафенон при хмел. Такова заявление бе подадено за употребата на пиклорам при пореч. Такова заявление бе подадено за употребата на пропамокарб при чесън, лук и шалот/дребен лук. Такова заявление бе подадено за употребата на пиридабен при тиквови (с ядлива кора). Такова заявление бе подадено за употребата на пириофенон при трапезно грозде. Такова заявление бе подадено за употребата на тебуконазол при краставици и тиквички. Такова заявление бе подадено за употребата на тебуфенпирад при цитрусови плодове, сливи, ягоди, домати, чушки, патладжани, корнишони, пъпеши и дини.

(4) В съответствие с член 6, параграфи 2 и 4 от Регламент (ЕО) № 396/2005 бе подадено заявление за употребата на тирам при авокадо. Заявителят твърди, че разрешената употреба на посоченото вещество при тази култура в Австралия и Нова Зеландия е довело до по-високи стойности на остатъчни вещества от разрешените с Регламент (ЕО) № 396/2005 МДГОВ и че е необходимо определянето на по-високи МДГОВ, за да се избегнат пречките пред търговията при вноса на тази култура.

(5) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(6) Европейският орган за безопасност на храните, наричан по-долу „Органът“, направи оценка на заявленията и на докладите за оценка, като обърна специално внимание на рисковете за потребителите, а където е целесъобразно — за животните, и даде обосновани становища относно предложените МДГОВ (2). Той препрати тези становища на Комисията и на държавите членки и ги направи публично достъпни.

(7) В мотивираните си становища Органът заключи, че по отношение на употребата на циромазин при къдрава листна ендивия и употребата на тебуфенпирад в чушки рискът за потребителите не може да бъде изключен. Поради това съществуващите МДГОВ следва да останат непроменени.

(8) По отношение на употребата на циромазин при полска салата и пресни билки, употребата на дазомет при плодове и употребата на тебуфенпирад при сливи, корнишони, пъпеши и дини представените данни са в подкрепа на стойности на МДГОВ, които са по-ниски от съществуващите. Тъй като обаче е необходимо да се провери дали тези по-ниски МДГОВ адекватно отразяват най-важните добри селскостопански практики, прилагани в ЕС, и като се има предвид, че съществуващите МДГОВ са безопасни за потребителите, е целесъобразно да не се понижават съществуващите МДГОВ в рамките на настоящия регламент, а при преразглеждането на съществуващите МДГОВ за тези вещества да се използва информацията, получена от представените данни.

(9) По отношение на дитиокарбамати Органът стигна до заключението, че е необходимо да бъдат определени нови МДГОВ при авокадо на стойност от 7 mg/kg, за да може употребата на тирам при тази култура да бъде уредена по подходящ начин. Счита, че предложените МГДОВ са безопасни за потребителите.

(10) По отношение на всички останали заявления Органът стигна до заключението, че всички изисквания във връзка с данните са изпълнени и че измененията на МДГОВ, поискани от заявителите, са приемливи с оглед на безопасността на потребителите, което се основава на оценка на експозицията на потребителите от 27 конкретни европейски групи потребители. Той взе предвид най-актуалната информация относно токсикологичните свойства на веществата. Нито дългосрочната експозиция на посочените вещества чрез консумация на всички хранителни продукти, които биха могли да ги съдържат, нито краткосрочната експозиция, дължаща се на прекомерна консумация на съответните култури и продукти, показаха, че има риск от превишаване на допустимата дневна доза (ДДД) или на острата референтна доза (ОРД).

(11) По отношение на сулфоксафор Органът представи заключение относно партньорския преглед на оценката на риска от употребата на активното вещество сулфоксафлор като пестицид (3). В него той препоръчва да се определят МДГОВ, които обхващат както представителните видове употреба според добрите селскостопански практики в Съюза и заявките за допустимост на вноса от няколко трети държави. Комисията проведе консултации с референтните лаборатории на Европейския съюз относно подходящите граници на определяне.

(12) Въз основа на мотивираните становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(13) Поради това Регламент (ЕО) № 396/2005 следва да бъде съответно изменен.

(14) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 3 декември 2015 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Научните доклади на ЕОБХ са достъпни на следния уебсайт: http://www.efsa.europa.eu

Reasoned opinion on the modification of the existing maximum residue levels (MRLs) for bifenazate in blueberries, cranberries, gooseberries and azaroles (kiwiberries). (Мотивирано становище относно изменението на съществуващите максимално допустими граници на остатъчни вещества (МДГОВ) за бифеназат при боровинки, червени боровинки, цариградско грозде и азаролски глог (киви от вида Actinidia arguta). EFSA Journal (Бюлетин на ЕОБХ) 2015; 13(3):4047 [20 стр.].

Reasoned opinion on the modification of the existing maximum residue levels (MRLs) for boscalid in beans and peas with pods (Мотивирано становище относно изменението на съществуващите максимално допустими граници на остатъчни вещества (МДГОВ) за боскалид при фасул и грах с шушулките). EFSA Journal (Бюлетин на ЕОБХ) 2015; 13(3):4045 [19 стр.].

Reasoned opinion on the modification of the existing MRL for cyazofamid in aubergines (Мотивирано становище относно изменението на съществуващите МДГОВ за циазофамид при патладжани). EFSA Journal (Бюлетин на ЕОБХ) 2015; 13(1):3993 [19 стр.].

Reasoned opinion on the modification of the existing MRLs for cyromazine in various leaf vegetables and fresh herbs (Мотивирано становище относно изменението на съществуващите МДГОВ за циромазин при различни листни зеленчуци и пресни подправки). EFSA Journal (Бюлетин на ЕОБХ) 2015; 13(1):4004 [22 стр.].

EFSA Journal (Бюлетин на ЕОБХ) 2015; 13(3):4049 [23 стр.].

EFSA Journal (Бюлетин на ЕОБХ) 2015; 13(3):4059 [28 стр.].

Reasoned opinion on the modification of the existing maximum residue levels (MRLs) for mepanipyrim in tomato, aubergine, strawberry and cucumber (Мотивирано становище относно изменението на съществуващите максимално допустими граници на остатъчни вещества (МДГОВ) за мепанипирим при домати, патладжани, ягоди и краставици). EFSA Journal (Бюлетин на ЕОБХ) 2015; 13(3):4037 [24 стр.].

Reasoned opinion on the setting of a new maximum residues level (MRL) for metrafenone in hop cones (Мотивирано становище относно определянето на нови максимално допустими граници на остатъчни вещества (МДГОВ) за метрафенон при шишарки от хмел). EFSA Journal (Бюлетин на ЕОБХ) 2015; 13(4):4078 [19 стр.].

Reasoned opinion on the modification of the existing maximum residue level (MRL) for picloram in borage and corn gromwell seeds (Мотивирано становище относно изменението на съществуващите максимално допустими граници на остатъчни вещества (МДГОВ) за пиклорам при пореч и семена от полска белоочица). EFSA Journal (Бюлетин на ЕОБХ) 2015; 13(3):4062 [20 стр.].

Reasoned opinion on the modification of the existing maximum residue levels for propamocarb in onions, garlic, shallots and leeks (Мотивирано становище относно изменението на съществуващите максимално допустими граници на остатъчни вещества за пропамокарб при лук, чесън, шалот/дребен лук и праз). EFSA Journal (Бюлетин на ЕОБХ) 2015; 13(4):4084 [20 стр.].

Reasoned opinion on the modification of the existing maximum residue level maximum residue level (MRL) for pyridaben in cucurbits — edible peel (Мотивирано становище относно изменението на съществуващите максимално допустими граници на остатъчни вещества (МДГОВ) за пиридабен при тиквови — с ядлива кора). EFSA Journal (Бюлетин на ЕОБХ) 2015; 13(3):4041 [21 стр.].

Reasoned opinion on the modification of the existing maximum residue level (MRL) for pyriofenone in table grapes (Мотивирано становище относно изменението на съществуващите максимално допустими граници на остатъчни вещества (МДГОВ) за пириофенон при трапезно грозде). EFSA Journal (Бюлетин на ЕОБХ) 2015; 13(3):4071 [16 стр.].

Reasoned opinion on the modification of the existing MRLs for tebuconazole in cucumbers and courgettes (Мотивирано становище относно изменението на съществуващите МДГОВ за тебуконазол при краставици и тиквички). EFSA Journal (Бюлетин на ЕОБХ) 2015; 13(1):4000 [24 стр.].

Reasoned opinion on the modification of the existing MRLs for tebufenpyrad in various crops (Мотивирано становище относно изменението на съществуващите МДГОВ за тебуфенпирад при различни култури). EFSA Journal (Бюлетин на ЕОБХ) 2015; 13(4):4091 [29 стр.].

Reasoned opinion on the modification of the existing MRL for thiram in avocados (Мотивирано становище относно изменението на съществуващите МДГОВ за тирам при авокадо). EFSA Journal (Бюлетин на ЕОБХ) 2015; 13(1):4003 [21 стр.].

(3) Conclusion on the peer review of the pesticide risk assessment of the active substance sulfoxaflor (Заключение относно партньорския преглед на оценката на риска от употребата на активното вещество сулфоксафлор като пестицид). EFSA Journal (Бюлетин на ЕОБХ) 2014; 12(5):3692 [170 стр.].